Rodrigo Santoro

Rodrigo Džunkeira dos Reiss Santoro (portugāļu: Rodrigo Junqueira dos Reis Santoro; dzimis 1975. gadā 22. augustā) ir amerikāņu un brazīlešu aktieris, kurš plašāk pazīstams pēc lomām filmās "300: Termopilu kauja", "300: Impērijas dzimšana" un "Tāda ir mīlestība", kā arī pēc Paulo lomas seriālā   "Pazudušie" un Ektora Eskatona lomas seriālā "Mežonīgo Rietumu pasaule".

Rodrigo Santoro ir Chopard balvas laureāts, ko viņš saņēma Kannu kinofestivālā 2004. gadā.

 Dzīvesgājums un karjera 
Rodrigo Santoro ir dzimis 1975. gada 22. augustā. Pēc skolas beigšanas topošais aktieris vispirms iestājās Riodežaneiro Pontifikālās katoļu universitātes žurnālistikas programmā. Tomēr pēc divarpus gadu studijām 18 gadus vecais Rodrigo kopā ar draugu uzsāka mācības slavenā Brazīlijas televīzijas kanāla TV Globo aktiermeistarības skolā. Tur viņam tika piedāvāts vadīt semināru topošajiem aktieriem, pēc kura Rodrigo sāka filmēties dažādās Brazīlijas ziepju operās gan galvenajās, gan otrā plāna lomās.

2000. gadā, ar Miramax kompānijas atbalstu, ASV tika izlaista filma "Salauztais aprīlis" (Abril Despedaçado). Tā bija pirmā Rodrigo Santoro filma, kas tika izrādīta Amerikā. Pēc tās viņš iepazinās ar cilvēkiem no ASV filmu industrijas un drīz pēc tam filmējās savā pirmajā amerikāņu filmā The Roman Spring of Mrs. Stone. Vēlāk, pateicoties aktieru atlases režisorei Marijai Selvejai, Rodrigo ieguva lomu filmā "Tāda ir mīlestība", kas viņam atnesa pirmo atzinību Amerikā.

2004. gadā Rodrigo Santoro kopā ar Nikolu Kidmenu filmējās Chanel No. 5 smaržu reklāmā.

Nākamā nozīmīgā loma viņam bija seriāla "Pazudušie" trešajā sezonā, kurā viņš atveidoja Paulo — Nikijas (ko atveidoja Kīle Sančesa) mīļāko. Sākotnēji Paulo un Nikija bija iecerēti kā divi no jaunajiem galvenajiem varoņiem, taču pēc negatīvām atsauksmēm no skatītājiem viņi tika ātri izņemti no sižeta. Rodrigo Santoro seriālā parādījās tikai septiņās sērijās, taču, kā viņš pats atzina, tā bija lieliska pieredze — viņam patika sadarboties ar aktieriem un scenāristiem, kā arī iespēja apmeklēt Havaju salas, kur viņš varēja nodoties savai aizrautībai — sērfošanai.

2007. gadā Rodrigo Santoro atveidoja Ahemenīdu impērijas valdnieku Kserksu I filmā "300: Termopilu kauja". Pēc aktiera teiktā, tā bija ļoti sarežģīta loma gan sagatavošanās, gan izpildes ziņā. Lai sagatavotos filmēšanai, Santoro bija jānoskuj galva un visi ķermeņa mati — tas bija jādara ar skuvekli pirms katras filmēšanas dienas, jo vaksācija izrādījās pārāk sāpīga. Tā bija arī viņa pirmā pieredze darbā ar zaļā fona (green screen) tehnoloģiju, kas radīja papildu izaicinājumus. Tomēr, kā viņš atzinis, viņu reti atpazīst kā Kserksu šajā lomā. Vēlāk Santoro atkārtoja šo lomu filmas turpinājumā "300: Impērijas dzimšana".

Pēc tam Rodrigo Santoro atveidoja Raulu Kastro divās biogrāfiskās filmās par Ernesto Če Gevaras dzīvi. Viņš ierunāja arī ornitologu Tulio animācijas filmās "Rio" un "Rio 2". 2016. gadā Santoro atveidoja Jēzu Kristu filmā "Ben-Hurs" — 1959. gada tāda paša nosaukuma filmas pārfilmējumā.

No 2016. līdz 2020. gadam Rodrigo Santoro filmējās seriālā “Mežonīgo Rietumu pasaule”. 2022. gadā viņš atveidoja Fernānu Magelānu miniseriālā “Bez ierobežojumiem”.

 Filmogrāfija 

 Filma 
GadsNosaukumsLoma2001"Salauztais aprīlis" (Abril Despedaçado)Tonho2003The Roman Spring of Mrs. Stonejauns vīrs"Karandiru" (Carandiru)transvestīts "Dāma Dī""Tāda ir mīlestība" (Love Actually)Kārls"Čārlija eņģeļi: Pilna jauda" (Charlie's Angels: Full Throttle)Rendijs Emerss2004"Vēstures īpašnieks" (A Dona da História)jaunais Luiss Klaudiu2007RedbeltBruno Silva"300: Termopilu kauja" (300)Kserkss I2008"Es mīlu tevi, Filip Moris" (I Love You Phillip Morris)Džimijs"Lauvas midzenis" (Leonera)Ramiro"Če, 1. daļa" (Che: Part One)Rauls Kastro"Če, 2. daļa" (Che: Part Two)Rauls Kastro2009Post GradDeivids Santjago2011"Rio"Tulio; balss lomaThere Be DragonsOriols2012"Hemingvejs un Gelhorna" (Hemingway & Gellhorn)Pako Zara"Kas gaidāms, kad gaidāms bērns" (What to Expect When You Are Expecting)Alekss2013"Pēdējā sadursme" (The Last Stand)Frenks Martiness"300: Impērijas dzimšana" (300: Rise of an Empire)Kserkss I2014"Fokuss" (Focus)Garriga"Rio 2"Tulio; balss loma33Lorenss Golborns"Rio, es tevi mīlu" (Rio, Eu Te Amo)Ele2015"Pelē: Leģendas dzimšana" (Pele: Birth of a Legend)brazīliešu komentētājsJane Got a GunFičums2016"Ben-Hurs" (Ben-Hur)Jēzus Kristus2020Project PowerBigijs2021"7 ieslodzītie" (7 Prisioneiros)Luka2024"Noasa šķirts" (A Arca de Noé)Vinijs

 Televīzija 
GadsNosaukumsLomaPiezīmes1993—1994"Aci pret aci" (Olho no Olho)PedroOtrā plāna loma; 186 sērijas1998"Hilda Viesuļvētra" (Hilda Furacão)Freijs MaltussGalvenā loma; 32 sērijas1999"Maiga inde" (Suave Veneno)Eliseo VeiraGalvenā loma; 209 sērijas2003"Mīlestības pilnas sievietes" (Mulheres Apaixondas)Diogo NogueiraGalvenā loma; 203 sērijas2006—2007"Pazudušie" (Lost)PauloGalvenā loma; 7 sērijas2016—2020"Mežonīgo Rietumu pasaule" (Westworld)Ektors Eskatons14 sērijas2022"Bez ierobežojumiem" (Sin Limites)Fernāns MagelānsGalvenā loma; 6 sērijas2023"Vilku bars" (Wolf Pack)Garets BrigssOtrā plana loma; 8 sērijas

 Atsauces 

Kategorija:1975. gadā dzimušie
Kategorija:Brazīliešu kinoaktieri
Kategorija:Riodežaneiro štatā dzimušie